Numeri 21:1-9 – “Elkeen wat opkyk, sal lewe.” » Somerstrand Gemeente
Tilla Olivier oor fondsinsameling
Uit “Die gebed van Jabes” – digter Hans du Plessis, ‘n Griekwa-Afrikaanse gebed om reën
Strek uit u wye vleuels (Bred dina vida vingar) – ‘n Psalm van die Sweedse Protestantse Kerk
3Sy Goddelike krag het ons alles geskenk wat ons nodig het om te lewe en Hom te dien. Dit kom deurdat ons Hom ken wat ons geroep het deur sy heerlikheid en mag. 4Deur dit te doen, het Hy ons die kosbaarste en allergrootste gawes (beloftes) geskenk wat Hy belowe het. Daardeur kan julle die verderf ontvlug wat deur begeerlikheid in die wêreld werksaam is, en deel kry aan die Goddelike natuur. 5En juis om hierdie rede moet julle alles in die stryd werp om julle geloof te verryk met deugsaamheid, die deugsaamheid met kennis, 6die kennis met selfbeheersing, die selfbeheersing met volharding, die volharding met godsvrug, 7die godsvrug met liefde onder mekaar en die liefde onder mekaar met liefde vir alle mense.
10Daarom, broers, moet julle julle des te meer daarvoor beywer om deur julle lewe te bewys dat God julle geroep en verkies het. As julle hierdie dinge doen, sal julle nooit struikel nie. 11En dan sal daar vir julle vrye en feestelike toegang wees tot die ewige koninkryk van ons Here en Verlosser, Jesus Christus.
Lied 439 O Heil’ge Gees, o God in ons – sit
Skriflesing gekombineer met Inleiding (kindertyd)
Steek jou hand op as jy al ooit in ‘n restaurant was. Hoe was dit? (Laat hulle die spyskaart, diens, koste, ens. beskryf).
Het jy al ooit kos geëet waarvan jy nie gehou het nie? (Laat hulle hulle eie ervaring beskryf of deel).
Het jy geweet dat toe die Israeliete in die woestyn gereis het, God hulle elke dag goeie kos gegee het? Hy het vir hulle manna (soos heuning gesmaak) en vleis gegee om te eet (kwartels). Dit was soos om elke dag by ‘n restaurant te eet en niks hoef te betaal nie! Sal jy dit graag wil doen? Steek jou hand op as jy dit sou wou hê.
Elke dag het die Israeliete nader en nader aan die tyd gekom toe hulle die land kon binnegaan wat God aan hulle beloof het. Die Here het hulle altyd versorg en vir hulle heerlike manna en kwartels gegee om te eet. Hy wou hê hulle moes gelukkig wees.
Toe die Kanaänitiese koning Arad wat in die Suidland woon, verneem dat Israel in die rigting van Atarim optrek, het hy teen hulle gaan veg en ’n aantal van hulle gevange geneem. 2Israel het ’n gelofte aan die Here gedoen: “As U hierdie volk en hulle stede in ons mag gee, sal ons hulle stede as banoffers aan U offer.”
Sommige van die mense het dus ongeduldig geword. Hulle was moeg om te wag. Hulle het begin kla by Moses. Hulle het nie van die kos gehou nie. Hulle wou meer water hê. Toe het hulle begin om oor God te kla. Hulle het gesê dat Hy hulle nie goeie brood gegee het om te eet nie. Hulle het gesê dat Hy hulle miserabele kos gegee het. Die Israeliete het gesê dat hulle wens hulle was terug in Egipte!
Die Here was baie ontsteld met sy volk. Hy het hulle goeie kos gegee om te eet en water om te drink. Hy het hulle altyd versorg en beskerm teen die wilde diere en slange in die woestyn. Hulle moes tevrede wees. “Tevrede” beteken om gelukkig te wees met die dinge wat jy het of hoe jou lewe is, sonder om altyd ongelukkig te wees en te dink dat jy meer moet hê. Die Israeliete was nie tevrede nie. Die mense het God nie bedank vir wat Hy gedoen het nie. Hulle het altyd gedink hulle moet meer hê!
Die Here het toe besluit om die Israeliete te leer dat Hy die enigste was wat hulle kon red. Hy het giftige slange in die kamp gestuur. Die slange het die mense gebyt en baie van hulle het siek geword en gesterf. Nou het die volk geweet dat hulle die Here nodig gehad het om hulle te beskerm. Hulle het geweet dat hulle verkeerd was om te kla oor die manier waarop die Here vir hulle gesorg het. Hulle het aan Moses gesê hulle is baie jammer vir al hul klagtes.
Moses het toe vir die volk gebid, 8en die Here het vir Moses gesê: “Maak ’n beeld van ’n giftige slang en sit dit op ’n paal. Elkeen wat gepik is en daarna opkyk, sal lewe.”
9Moses het toe ’n koperslang gemaak en dit op ’n paal gesit. As iemand wat deur ’n slang gepik is, na die koperslang opkyk, het hy bly leef.
Moses het tot die Here gebid oor die slange. Hy het vir die Here gesê hoe jammer die mense was. Die Here het Moses se gebed beantwoord. Hy het die giftige slange nie van die kamp af geneem nie, maar Hy het iets gedoen wat die Israeliete sal help om te onthou dat hulle Hom altyd vir hulp moet soek. Hy het vir Moses gesê om ‘n slang uit ‘n blink metaal te maak wat “brons” of “koper” genoem word. Moses moes die koperslang op ‘n paal gesit sodat al die mense dit kon sien. As iemand deur ‘n giftige slang gebyt word, kan hulle na die koperslang kyk en gesond gemaak word. Dit sou hulle help om te onthou dat God vir hulle sal sorg.
Baie van die Israeliete wat deur die slange gebyt is, het na die brons slang op die paal gekyk en is goed gemaak. Hulle het onthou dat God vir sy mense omsien. Net God kon hulle gesond maak. Hulle het geleer om gelukkig en tevrede te wees met die dinge wat die Here aan hulle gegee het. Hulle het geleer om nie oor die Here se gawes te kla nie!
Lied 548 Ek weet Jesus lewe, daarom is ek bly – sit
Moenie net kla nie, bid!
Die eerste boodskap wat die Here op my hart lê, is dat daar ‘n groot verskil is tussen kla en bid. Die verskil lê egter nie in die inhoud nie, maar net in die gerigtheid.
Die tweede boodskap wat die Here op my hart lê, is dat God dié verlos wat op Hom vertrou. In Jesus se gesprek met Nikodemus verwys Hy na die koperslang as ‘n OT skadubeeld van die verlossing wat God bring: “Moses het die slang in die woestyn hoog op ’n paal gesit; so moet die Seun van die mens verhoog word, sodat elkeen wat in Hom glo, die ewige lewe kan hê.” (Joh. 3:14-15).
God bring veroordeling vir dié wat nie in Jesus glo nie
Daar is egter ‘n ander kant waaroor mense nie vandag genoeg praat nie, die derde saak wat die Here op my hart lê. Jesus se boodskap van verlossing is werklik, net so werklik soos die koperslang in die woestyn was. Dié wat opgekyk het, het bly lewe.
Soos Jesus dit hier stel: “Wie nie glo nie, is reeds veroordeel omdat hy nie in die enigste Seun van God glo nie.” (Joh. 3:18b). Wat waar was in die woestyn, is waar vir ons vandag ook.
Kom na die lig, sodat dit duidelik kan blyk dat jy in gehoorsaamheid aan God lewe
Dit is waarom ek in die vierde plek dringend by jou aandring om in die lig te lewe. Want, dit is hoe mense leef wat op God vertrou. Dié mense wat op God vertrou, sál aan sy Woord vashou en al hoe meer daaraan gehoorsaam word. Soos Jesus sê: “Wie volgens die waarheid handel, kom na die lig toe, sodat dit duidelik kan blyk dat sy dade in gehoorsaamheid aan God gedoen is.”
Ek ervaar in my eie lewe al hoe meer dat dit nie soseer konkrete sondes is wat in my verhouding met die Here onder die soeklig kom nie, maar my sondigheid. Dit gaan al hoe meer vir my in my proses van heiligmaking oor die bron van my sondes, diep in my sondige natuur, eerder as net die sondes self.
En ek ervaar dat soos ek my lewe spieël in die Woord, ek al hoe meer oortuig word van die verlossing wat ek nodig het, in my binnekant. Op dié manier verander die nuwe natuur wat God in my geskep het my sondigheid. Só raak ek al hoe meer verander na die beeld van die Here Jesus Christus, soos ons vroeër in die tweede brief van Petrus gelees het.
Hierdie proses beïnvloed hoe ek praat, hoe ek dink, hoe ek doen. Dit beïnvloed wat ek kyk, waaroor ek gesels, waaroor ek lag, waaroor ek kommentaar lewer. Daar is ‘n passie in myself, ‘n passie wat van God af kom, dat ek in alles volgens die waarheid sal handel. Daarom gehoorsaam ek die Here Jesus se uitnodiging om al hoe meer na die lig toe te kom, die lig van die Woord: “sodat dit duidelik kan blyk dat my dade in gehoorsaamheid aan God gedoen is.”
Laat ons Christus nie uittart deur in verset teen God te kom nie
As Paulus daarom na die verhaal van die koperslang in Numeri 21 verwys, gebruik hy dit as ‘n waarskuwing dat God nie deur afgodsdiens en onsedelikheid uitgetart moet word, want só ‘n verset teen God sal jou dood beteken, omdat dit ‘n verset en verwerping van Christus inhou.
Stry vir die geloof soos dit aan ons oorgelewer is
As ons dus persoonlik hieraan gehoor moet gee, is dit net logies dat ons in die sesde plek ook as ‘n geloofsgemeenskap saam sal stry vir die geloof soos dit aan ons oorgelewer is. Dit is waartoe Judas, die broer van Jesus, vir ons oproep in sy brief waar hy teen dwaalleraars waarsku en die gemeente oproep om vir die geloof te stry soos dit aan hulle aan die begin oorgelewer is: “Hulle misbruik die genade van ons God. Hulle gebruik dit as dekmantel om losbandig te lewe, en hulle verwerp ons enigste Meester en Here, Jesus Christus. Al weet julle al hierdie dinge, wil ek julle daaraan herinner dat, hoewel die Here (kurios – sommige tekste het Jesus!) een maal sy volk uit Egipte verlos het, Hy tog daarna dié wat nie geglo het nie, laat omkom het.” (Judas 4-5).
God voorsien oorvloedig vir mense wat op Hom vertrou
Ek wil afsluit met ‘n sewende deel van hierdie boodskap, iets wat ons eintlik in die afloop van die verhaal van die koperslang, vind. Julle kan dit gerus gaan lees by die huis.
Hulle verslaan ook ‘n aantal konings op pad, selfs voor hulle nog die beloofde land binneval. Gaan lees hoe Israel ‘n bestaande gedig van die Amoriete oorneem waarin die Amoriete liries was oor hulle eie oorwinnings, en hoe hulle op subtiele wyse spot met die Amoriete met die byvoeging: “Maar nou het ons op hulle losgetrek”! Selfs Og van Basan, die reus met ‘n bed van yster, sowat vier meter by twee meter groot, val voor hulle.
Steal Away – Swart Amerikaanse gewyde lied
Ukuthula – Kerklied van die Zoeloes
Lied 532 Ons Vader, neem ons hande en maak ons één – staan
 Vers 5 gebruik volgens die vroegste teksgetuies in die Grieks die woord Jesus nie kurios, d.w.s. Here, nie. Selfs al sou die lesing kurios aanvaar word, verwys kurios in hierdie vers in elk geval na Jesus wat in die vorige vers, vers 4, as Here beskryf word (Bauckham, Word reeks). Baie identifiseer Jesus daarom met die engel wat die Here voor die Israeliete uitgestuur het soos Eksodus 23:20 aanvoer. Ook Johannes voer aan dat Jesaja die heerlikheid van die Here gesien het en verbind dit met Jesus (Joh. 12:41). Die Hebreërskrywer verbind Jesus as Here aan die skepping (Hebr. 1:10) en Paulus verbind Jesus aan die Jahwe van die OT (vgl. Rom. 10:13; Jes. 28:16). Food for thought!
10/09/2017 at 16:57 | #
10/09/2017 at 19:58 | #